מוזיאון ארצות הברית לזכר השואה

מוזיאון ארצות הברית לזכר השואה (באנגלית: United States Holocaust Memorial Museum) הוא מוזיאון לאומי הממוקם בקרבת המול בעיר וושינגטון די. סי., בירת ארצות הברית. במוזיאון מתבצעת פעילות תיעוד, לימוד ופירוש ההיסטוריה של השואה והוא משמש כמפעל הנצחה למיליוני יהודים ובני עמים אחרים שנספו בשואה. הוא פועל מאז אפריל 1993. המוזיאון נבנה בעקבות חוק שעבר בקונגרס האמריקאי פה אחד בשנת 1980, אשר קודם על ידי ועדה שמונתה על ידי נשיא ארצות הברית ג'ימי קרטר. הוא נפתח לציבור באפריל 1993, לאחר שהנשיא ביל קלינטון וניצול השואה אלי ויזל הדליקו את הלהבה הנצחית באולם הזיכרון של המוזיאון במהלך טקס הקדשה קודר. הרחוב שבו ממוקם המוזיאון קרוי על שם ראול ולנברג, הדיפלומט השוודי שהציל 100,000 יהודים בהונגריה במהלך מלחמת העולם השנייה. המימון לפעילות המוזיאון מגיע בעיקר ממקורות פרטיים ומבמאי הסרטים היהודי סטיבן ספילברג. חלק מהמימון מגיע מממשלת ארצות הברית. המתקנים במקום מכילים מספר תערוכות, יצירות אמנות, פרסומים וחפצים הקשורים בשואה. המוזיאון אוסף ומשמר עדויות מהשואה, מפיץ חומר חינוכי ומייצר תוכניות עבור הציבור. במוזיאון נערכים טקסי אזכרה שנתיים לזכר השואה. המוזיאון מוציא לאור את אנציקלופדיה של המחנות והגטאות. המוזיאון כולל תערוכה קבועה של הציירת הישראלית-אמריקאית אילנה רביב. תערוכה קבועה במוזיאון היא היסטוריה כרונולוגית של השואה. היא מתחילה ב-1933, עם עליית היטלר לשלטון ומסתיימת בשחרור מחנות הריכוז והקמת מדינת ישראל. התערוכה מתפרשת על פני שלוש קומות וסוקרת שנים שונות. הקומה הרביעית (תחילת התערוכה) סוקרת את השנים 1933–1940 ומתמקדת בהרחקת היהודים מהחברה וברצף האירועים שהוביל למלחמת העולם השנייה עד לפלישת גרמניה לפולין. הקומה השלישית סוקרת את השנים 1940 עד 1945 ומתמקדת במחנות הריכוז, במרכזי ההשמדה ובגטאות. הקומה השנייה מתמקדת בהתנגדות לנאצים, בהצלה, בשחרור ובשנים שלאחר המלחמה. בסוף התערוכה מוצג סרט מחזורי המציג עדות של ניצולי השואה. עם הקמתו קיבל המוזיאון בהשאלה את מחציתו של אחד הצריפים שפורק משטח המחנה לשעבר בבירקנאו. בשנת 2006 המוזיאון רכש אלבום תמונות של קרל פרידריך הקר על חיי האסירים במחנה ריכוז. בנוסף, המוזיאון מכיל את משרדי ועדת המצפון, מכון מחקר הממומן על ידי הממשלה וגורמים פרטיים, החוקר רצח עם במקומות שונים בעולם. הגוף היה המוביל בידע אודות רצח העם בדארפור שבסודאן וכן בנוגע לאזור הלום הקרבות של צ'צ'ניה ורוסיה, אזור שעשוי לפי הוועדה להוליד פשעי רצח עם, מלחמת האזרחים בסוריה וטבח הרוהינגיה במיאנמר. אולם, הוועדה אינה בעלת סמכות לקבוע מדיניות ומשרתת כגוף מייעץ בלבד לממשלת ארצות הברית ולמדינות אחרות המבקשות את שירותיה. ב-10 ביוני 2009 פתח אנטישמי אמריקאי בירי בתוך המוזיאון, ורצח את אחד המאבטחים. במוזיאון השואה הוקם מגדל החיים (Tower of Faces), מגדל זה הוא בן שלושה מפלסים. הוא כולל אלפי צילומים של יהודים מלפני מלחמת העולם השנייה, מהשנים 1890–1941, מתוך אוסף יפה אליאך של צילומים מעיירת מגוריה, איישישוק, היום בליטא. יד ושם מוזיאון השואה בלוס אנג'לס מוזיאון השואה של מלבורן מוזיאון השואה במונטריאול מרכז חינוך בנושא השואה (יפן) מרכז חינוכי אנה פרנק (פרנקפורט) מדיה וקבצים בנושא מוזיאון השואה האמריקני בוויקישיתוף אתר האינטרנט הרשמי של מוזיאון ארצות הברית לזכר השואה (באנגלית) מוזיאון ארצות הברית לזכר השואה, ברשת החברתית פייסבוק מוזיאון ארצות הברית לזכר השואה, ברשת החברתית אקס (טוויטר) מוזיאון ארצות הברית לזכר השואה, ברשת החברתית אינסטגרם מוזיאון ארצות הברית לזכר השואה, סרטונים בערוץ היוטיוב מוזיאון ארצות הברית לזכר השואה, באתר אנציקלופדיה בריטניקה (באנגלית) ועדת המצפון תצפית מלמעלה שמואל רוזנר, מחלוקת בין יהודי ארה"ב: מדוע מוזיאון השואה מתעלם מהאנטישמיות הערבית?, באתר הארץ, 21 בינואר 2006 מוזיאון השואה בוושינגטון למבקרים: הפסיקו לשחק בפוקימון גו במוזיאון, באתר הארץ, 12 ביולי 2016 רומן פריסטר, שרידי צריף מאושוויץ במוקד סכסוך בין מוזיאוני שואה, באתר הארץ, 21 ביוני 2012 משה גלעד, מותר להשוות בין השואה לטבח בסוריה? במוזיאון השואה טוענים שזה אפילו חשוב, באתר הארץ, 7 במרץ 2018 אמיר תיבון, מוזיאון השואה בוושינגטון גנז מחקר שתמך בהחלטת אובמה שלא להתערב במלחמה בסוריה, באתר הארץ, 7 בספטמבר 2017 רן דגוני, וושינגטון, ‏אובמה מגנה הפיגוע במוזיאון השואה בוושינגטון; איש ביטחון נרצח, באתר גלובס, 11 ביוני 2009 טלי גולדשטין‏, אובמה: "עצוב ומזועזע" מהירי במוזיאון השואה, באתר וואלה, 10 ביוני 2009